b"\n_START_ARTICLE_\nHarry Vernon Tozer\n_START_SECTION_\nBiografia\n_START_PARAGRAPH_\nVa n\xc3\xa9ixer el 1902 a Villa Rica, al Paraguai, en el si d'una fam\xc3\xadlia brit\xc3\xa0nica. El seu pare era administrador dels ferrocarrils.\n_START_SECTION_\nPrimera \xc3\xa8poca (1912- 1943)\n_START_PARAGRAPH_\nEl 1912 es trasllada a Anglaterra per continuar amb la seva educaci\xc3\xb3. All\xc3\xa0 assisteix a un espectacle de titelles tradicional de guant angl\xc3\xa8s i s'entusiasma pel m\xc3\xb3n dels titelles. Als 10 anys construeix un joc de figuretes retallades de cartr\xc3\xb3 d'una al\xc3\xa7ada aproximada de quatres cent\xc3\xadmetres. Poc despr\xc3\xa9s, als quinze anys, ja construeix les primeres marionetes de Punch and Judy, tot i que les deixa les representacions en mans del seu germ\xc3\xa0._NEWLINE_El 1925 s'instal\xc2\xb7la a Barcelona per q\xc3\xbcestions laborals, treballa a la companyia hidroel\xc3\xa8ctrica la Canadenca, que m\xc3\xa9s endavant ser\xc3\xa0 la FECSA. A Barcelona coneix el titella catal\xc3\xa0 - el putxinel\xc2\xb7li-, un tipus \xc3\xbanic i sense r\xc3\xa8plica al m\xc3\xb3n. Tres anys despr\xc3\xa9s, el 1928, torna a Anglaterra i en un per\xc3\xadode de convalesc\xc3\xa8ncia d'una malaltia esculpeix caps i mans per a figures de Punch and Judy._NEWLINE_No fou fins al 1932 que no va tornar a Barcelona, moment en qu\xc3\xa8 Tozer escriu un article a la revista Puppetry Yearbooks sobre el titella catal\xc3\xa0 de guant, un tipus de titella totalment desconegut fora de Catalunya. Dos anys despr\xc3\xa9s, el 1934, construeix la seva primera marioneta (titella de fils): el negret Chimbo, de 35 cent\xc3\xadmetres d'al\xc3\xa7ada. Es casa amb Wanda Morbitzer, cancellera del Consolat de Pol\xc3\xb2nia En aquesta \xc3\xa8poca construeix moltes marionetes i s'inicia en l'art de les representacions.\n_START_SECTION_\nSegona \xc3\xa8poca (1944-1955)\n_START_PARAGRAPH_\nA mitjans dels anys 40 ja t\xc3\xa9 22 personatges creats. Fa moltes representacions per als refugiats polonesos. El FAD t\xc3\xa9 not\xc3\xadcia de les representacions i el convida a fer una audici\xc3\xb3 a la C\xc3\xbapula del Coliseum de Barcelona. D'aquesta trobada neix l'Agrupaci\xc3\xb3n de Marionetistas Amateurs._NEWLINE_El 1947 l'Institut Brit\xc3\xa0nic acull la Agrupaci\xc3\xb3n de Marionetistas Amateurs que tres anys m\xc3\xa9s tard es trasllada a uns locals que li cedeix el Liceu franc\xc3\xa8s de Barcelona. A principis dels anys 50 Tozer viatja per tota Europa i coneix  els representants m\xc3\xa9s importants del sector.\n_START_SECTION_\nTercera \xc3\xa8poca (1955-1973)\n_START_PARAGRAPH_\nEl 1955 la Agrupaci\xc3\xb3n de Marionetistas Amateurs es converteix en el Grup Marionetas de Barcelona. El 1957 el seu fons recull 96 marionetes, escenaris, decorats, telons, material divers...per\xc3\xb2 per diversos vicissituds les activitats del Grup queda paralitzada durant 16 anys.\n_START_SECTION_\nQuarta \xc3\xa8poca (1973 - 1999)\n_START_PARAGRAPH_\nEl 1973 Hermann Bonn\xc3\xadn, director de l'Institut del Teatre, ofereix a Tozer un espai adequat i el convida a organitzar una exposici\xc3\xb3 al Museu del Teatre (actualment conegut com a Centre de Documentaci\xc3\xb3 i Museu de les Arts Esc\xc3\xa8niques. L'\xc3\xa8xit de la mostra porta a l'Institut del Teatre a encarregar-li un taller -que amb el temps acaba esdevenint permanent- on les marionetes es restauren. En aquesta \xc3\xa8poca Tozer repr\xc3\xa8n les representacions i fins i tot en fa una per a la fam\xc3\xadlia Reial Espanyola. Aquesta \xc3\xa9s una de les \xc3\xa8poques daurades de Tozer, fins que el 1988 cedeix tota la seva obra a l'Institut del Teatre que la conserva al Centre de Documentaci\xc3\xb3 i Museu de les Arts Esc\xc3\xa8niques._NEWLINE_El 1990 l'artista es jubila definitivament, despr\xc3\xa9s d'haver treballat 16 anys a l'Institut del Teatre, on 105 alumnes van seguir el seu mestratge.\n_START_SECTION_\nPremis i reconeixements\n_START_PARAGRAPH_\nFou nomenat Membre d'Honor de la Union Internationale de la Marionette (UNIMA) el 1988 i el 1991 vicepresident Honorari del gremi brit\xc3\xa0nic de titellaires British Puppet and Model Theatre Guild. El 1989 reb\xc3\xa9 el Premi d'Honor Sebasti\xc3\xa0 Gasch del Foment de les Arts i el Disseny. El 1997 se li lliur\xc3\xa0 la Creu de Sant Jordi i el 1999 se li va atorgar la Medalla d'Or al M\xc3\xa8rit Art\xc3\xadstic de la Ciutat de Barcelona.\n_START_SECTION_\nFons\n_START_PARAGRAPH_\nEl Centre de Documentaci\xc3\xb3 i Museu de les Arts Esc\xc3\xa8niques conserva tot el seu llegat: marionetes, castellets i decorats. Es poden visualitzar i trobar a Escena Digital el MAE."